જીતેશ દોંગા (પિતા: કાળુભાઈ દોંગા. માતા: હંસાબેન દોંગા) નો જન્મ ૨૩ ઓગસ્ટ, ૧૯૯૧ના રોજ અમરેલી (ગુજરાત) ના નાનકડા ગામ સરંભડામાં ખેડૂત પરિવારમાં થયો. પોતાનું પ્રાથમિક શિક્ષણ ગામની સરકારી સ્કૂલમાં પૂરું કર્યું. દસ ધોરણ પછી રાજકોટમાં સાયન્સ પૂરું કર્યું, અને ચાંગા (આણંદ) થી પોતાનું ઈલેક્ટ્રીકલ એન્જિનિયરિંગ પૂરું કર્યું. એન્જીનિયર બન્યા પછી બે વર્ષમાં જીતેશે અલગ-અલગ તેર જેટલી નોકરીઓ કરી પરંતુ પોતાનું ગમતું કામ વાર્તાઓ સર્જવાનું હોયને તેણે લેખન ક્ષેત્રે જ કારકિર્દી બનાવવાનું નક્કી કર્યું. જીતેશની પહેલી નવલકથા વિશ્વમાનવ ૨૦૧૪માં પ્રકાશિત થયેલી. વિશ્વમાનવ થોડા જ સમયમાં લોકચાહના પામ્યા બાદ ૨૦૧૭માં બીજી નવલકથા નોર્થપોલ પ્રકાશિત થઇ, જે ગુજરાતી સાહિત્યમાં નવો જ વમળ પેદા કરવામાં સફળ રહી.